রাজশাহী, ১২ জুলাই (শীর্ষ নিউজ ডটকম): রাজশাহীর গোদাগাড়ী উপজেলায় আদিবাসী বিধবা মরিয়ম মুরমুকে পালাক্রমে ধর্ষণের পর হত্যার ঘটনায় গ্রেফতারকৃত ভাসুর বিশ্বনাথকে ২ দিনের রিমান্ডে নেয়া হয়েছে। আজ মঙ্গলবার দুপুরে রাজশাহীর আদালতে হাজির করে পুলিশ ৫ দিনের রিমান্ড আবেদন করে। শুনানি শেষে আদালত ২ দিনের রিমান্ড মঞ্জুর করেন।  গোদাগাড়ী থানার ওসি জাকিরুল  ইসলাম জানান, আজ থেকেই থানায় তাকে জিজ্ঞাসাবাদ করা হবে।  এদিকে রাজশাহী মেডিকেল কলেজ হাসপাতালের ফরেনসিক বিভাগের একটি সূত্রে জানা গেছে, মরিয়মকে হত্যার আগে এক বা একাধিক ব্যক্তি পালাক্রমে ধর্ষণ করে। তবে ফরেনসিক বিভাগের প্রধান ডা. মনসুর রহমান বলেন, ময়নাতদন্ত সম্পন্ন হয়েছে। পরীক্ষার জন্য আলামত ল্যাবে পাঠানো হয়েছে। চলতি সপ্তাহেই রিপোর্ট পাওয়া যাবে। তখন বিষয়টি নিশ্চিত হওয়া যাবে।  উল্লেখ্য, শনিবার দিবাগত রাতে উপজেলার শিমুল গ্রামে বাড়ি থেকে তুলে এনে ধর্ষণের পর নির্মমভাবে হত্যা করা হয় আদিবাসী বিধবা মরিয়ম মুরমুকে।  পরে তার লাশ বিবস্ত্র অবস্থায় বরই গাছের সঙ্গে বেঁধে রাখা হয়। রোববার সকালে গোদাগাড়ী থানা পুলিশ গাছে বেঁধে রাখা লাশ উদ্ধার করে। এ ব্যাপারে নিহতের ছেলে উইলিয়াম মুর্মু বাদী হয়ে গোদাগাড়ী থানায় মামলা দায়ের করে। এ ঘটনায় নিহতের ভাসুর বিশ্বনাথকে সোমবার গ্রেফতার করা হয়।  (শীর্ষ নিউজ ডটকম/এমআর/এসএস/সস/১৬.৪৭ঘ)